Ander spesialis- en/of loopbaangerigte skole in Suid-Afrika, naas kuns- en lugvaartskole - Solidariteit GildesSolidariteit Gildes Ander spesialis- en/of loopbaangerigte skole in Suid-Afrika, naas kuns- en lugvaartskole - Solidariteit Gildes
Tuis / Onderwys Artikel / Ander spesialis- en/of loopbaangerigte skole in Suid-Afrika, naas kuns- en lugvaartskole
Skole wat meer op sekere vakgebiede fokus as die "gewone" hoofstroomskole, is al lank in ons midde, byvoorbeeld handelskole, landbouskole, ambag- en/of tegniese skole. Vir 'n paar dekades reeds is daar ook kunsteskole op sekondêre skoolvlak (Pro Arte, Drakensberg Seunskoor-skool) en met verloop van tyd het sogenaamde "sportakademies" deel van die skoolkeusespektrum geword, soos by Universiteit Pretoria.
Eintlik is die tendens van beroepsgerigte skole, benewens sogenaamde "gewone" akademiese skole, niks nuut nie. In die meeste Europese lande (Duitsland, Nederland, Swede, België) en nog ander lande bestaan beroepsgerigte skoling as 'n gevestigde alternatief of opsie vir skoolopleiding, veral indien jy vroeg reeds weet watter loopbaanrigting jy wil inslaan.
Ons eie minister van basiese onderwys, Angie Motshekga, dryf en onderskryf hierdie tendens die afgelope tyd baie prominent en propageer toenemend 'n dringende verskuiwing in die heersende skoolkurrikulum sodat meer tegniese en/of beroepsgerigte skolingsmoontlikhede (weer) ingesluit word. Sy doen 'n beroep dat daar wyer gedink moet word as slegs voorbereiding vir studie aan uitsluitlik universiteite of kolleges. (Ouer lesers meen dalk dat sy eintlik gewoon terugneig na hoe dit 'n paar dekades gelede was.)
As 'n wegspring vir hierdie inisiatief is daar sedert 2015 reeds 'n aantal nuwe SOS-skole (schools of specialisation) deur die onderwysdepartement in Gauteng geopen. Moontlik is dit 'n toetslopie voordat die inisiatief met mening verder na die res van Suid-Afrika uitgebrei word. Volgens mediaberiggewing wissel die eerste aantal beplande SOS-skole vir Gauteng alleen tussen 25 en 29, met ongeveer eenderde van hierdie beplande aantal alreeds geopen. Die meerderheid van hierdie skole is naby sogenaamde townships, met Engels as die onderrigmedium.
Buitengewone spesialisrigtings wat almal hoog in aanvraag in die arbeidsmark is, word vir hierdie skole beoog. Rigtings sluit in landbou, lugvaart, ingenieurswese, kernkragtegnologie, motorwerktuigkunde, vloot- en marinetegnologie, spoorvervoer, inligtingstegnologie, rekenaartegnologie, telekommunikasie, finansies en die handel, toerisme en gasvryheidstudies, mynbou, entrepreneurskap, farmaseutiese wetenskappe, veeartsenykunde, kultuur, sport, kuns en drama.
Solidariteit het in 2006 reeds die leemte in bepaalde tegniese beroepsmoontlikhede begin vul met hulle beroepsgerigte tegniese kollege Sol-Tech; dis wel nie 'n skool as sodanig nie, maar die struktuur maak ook voorsiening vir leerders vanaf graad 10-vlak, onderworpe aan bepaalde vereistes.
Die heersende hoë werkloosheidsyfer (ook onder gegradueerdes) is onder meer 'n sterk dryfveer agter die beoogde aanbod van meer beroepsgerigte skole. Die ekonomie sal by uitstek baat vind as leerders na die voltooiing van hulle bepaalde studies vinniger beroeps- en arbeidsmarkgereed is. Sterk vennootskappe met bedryfsleiers en privaat maatskappye ondersteun van hierdie spesialisskole met, byvoorbeeld, indiensopleidingsaspekte vir hierdie nis-leerplanne, asook befondsing en, natuurlik, uiteindelik ook die eintlike doel, beroepsplasing.
Sol-Tech bevestig in hierdie verband dat hulle afgestudeerdes feitlik deurlopend goeie betrekkings aangebied word, nog voordat hulle hul kursusse voltooi het.
Tydens die onlangse opening van die Rhodesfield Lugvaartskool in Kemptonpark het die LUR, Panyaza Lesufi, beklemtoon dat die toekoms in spesialisasie lê. Indien jou kind vroeg reeds weet watter soort loopbaan hy of sy wil volg of aanleg en belangstelling in 'n spesialisrigting toon, is dit dalk nou die tyd om jou kind die voordeel van 'n spesialisskoolloopbaan bo dié van 'n gewone akademiese skool te laat oorweeg. Vergewis jou van die toenemende nuwe beskikbare opsies wanneer jy en jou kind oor 'n skoolloopbaan besin. Die moontlikhede neem jaarliks toe.